
Elektromágneses hullámok terjedési sebességének mérése antennakábelekben

Az elektromágneses hullámok terjedési sebességének kitüntetett szerepe van a modern fizika felépítésében. Mivel ezen sebesség értéke nagyon nagy, aránylag nehezen mérhető. Az egyik legismertebb mérési módszer egy nagyfrekvenciájú jelgenerátort, egy oszcilloszkópot és két antennakábelt használ. A mérés lényege az, hogy vizualizáljuk és megmérjük a kétcsatornás oszcilloszkópon a különböző hosszúságú antennakábelek végén érzékelhető jeleket. Ezen jelek fáziskülönbségét megbecsülve az elektromágneses hullámok terjedési sebessége meghatározhatóvá válik. A jelen munka keretében ezt a mérési eljárást tökéletesítettük. Mérési módszerünkben az oszcilloszkópot X-Y módban üzemeltetjük és keressük azon frekvenciákat, ahol a jel által a két kábelben megtett távolság a félhullámhossz többszöröse. Két különböző típusú és három különböző hosszúságú antennakábelben végeztünk sikeres méréseket. Eredményeink jól egyeznek az elméletileg megjósolt értékkel.



